Stévia cukrová (stevia rebaudiana) je vo svojej prirodzenej podobe rastlina, bylina pochádzajúca z Južnej a Strednej Ameriky. Listy obsahujú látky, ktoré sa používajú ako prírodné sladidlo bez kalórií, vhodné nielen pre diabetikov, ale hlavne pri redukčnej diéte. Sladidlo je 200 až 300x sladšie ako cukor. Nespôsobuje tvorbu zubného kazu, podporuje dobré trávenie. Často sa pridáva do suplementov kvôli zlepšeniu chuti.
Stévia obsahuje účinné látky - glykozidy steviolu (stéviové glykozidy, steviol-glykozidy, steviolglykozidy). 90 % z nich tvoria Stéviozidy (ST) a Rebaudiozidy A (Reb A alebo RA). Po extrakcii majú podobu bielej kryštalickej látky. Ďalšie sú steviolmonozid, steviolbiozid, Reb B, C, D, E, F a dulkozid A, ktoré sa v rastline nachádzajú len v malom množstve.